Schierhoorn

Schierhoorn () is en Dörp in de Gemeen Hanstää (Samtgemeen Hanstää) in’n Landkreis Horborg, Neddersassen.

Bi Schierhoorn höört ok al von öllers de Öörd Weih un Höpen mit bi.

 Geografie 

De Oort liggt in de Lümbörger Heid. Dat Water ut dat Rebeed flütt över’n Wiebeek na de Seev hen af. In’n Süden liggt dat grote Naturschuulrebeed Lümbörger Heid un in’n Noorden dat lüttje Naturschuulrebeed Hangbornmoor bi Weih.

De Naveröörd sünd Thälsdörp, Lüll un Weih in’n Noorden, Wiedenhoff un Jesborg in’n Noordoosten, Höpen, Drumbargen un Diekshuus in’n Oosten, Wesel in’n Süden, Inzmöhlen in’n Süüdwesten, Holm un Wörm in’n Westen un Holm-Seppens in’n Noordwesten.

 Historie 

Schierhoorn kummt 1264 as Scierhorn toeerst in de Oorkunnen vör, as de Grevin von Ollnborg ehren Teegden in Schierhoorn an dat Klooster Scharnbeck afgeven hett.

In’n Eersten Weltkrieg sünd ölven Soldaten ut Schierhoorn fullen oder vermisst un in’n Tweten Weltkrieg 21.Onlineprojekt Gefallenendenkmäler

 Verwaltungsgeschicht 

In de Franzosentied hett de Oort toeerst 1810 bet 1811 binnen dat Königriek Westfalen to de Mairie Holm in’n Kanton Garlstörp höört un denn von 1811 bet 1814 to dat Franzöösche Kaiserriek ünner Napoleon un dor to de Mairie Garlstörp in’n Kanton Garlstörp.

De Oort hett vör 1885 to de Amtsvaagdie Garlstörp in dat Amt Winsen tohöört. Blots in de Tied von 1852 bet 1859 hett de Oort kort to dat Amt Solzhusen höört. Na 1885 weer dat in’n Kreis Winsen. 1932 is dat Deel von’n Kreis Horborg worrn.

De Oort hett fröher en egenstännige Buurschop un later en Gemeen billt. Düsse Gemeen is an’n 1. Juli 1972 mit de Gemeenreform in Neddersassen Deel von de Gemeen Hanstää worrn.

De Oort Hassel weer fröher Deel von Schierhoorn, is aver in de Gemeen Jesborg wesselt.

 Inwahnertall 

 * tohoop mit Weih un Höpen

 Religion 

Schierhoorn is evangeelsch-luthersch präägt un höört to dat Kaspel von de Jakobi-Kark in Hanstää.

För de Kathoolschen is de St.-Petrus-Kark in Bookholt tostännig.

De Karkhoff Schierhoorn liggt en buten in’n Westen buten den Oort an de Schierhoorner Allee.

 Wapen 

Dat Wapen von Schierhoorn wiest baven op gollen Grund en blauen Lümbörger Lööw mit rode Klauen un rode Tung un ünnen op blauen Grund en gollen Hoorn.

Dat Wapen is an’n 20. September 1947 von dat Neddersassische Binnenministerium genehmigt worrn.

 Börgermeesters 

 ~1964: Otto Rademacher

 Kultur 

En Denkmaal för de Fullenen ut de twee Weltkrieg’ steiht in Schierhoorn an de Hauptstraat.

 Verenen 

Dat gifft in Schierhoorn en Schüttenvereen.

 Weertschop un Infrastruktur 

Schierhoorn hett en egene freewillige Füürwehr, de 1904 grünnt worrn is.

 Verkehr 

Dör Schierhoorn löppt de Kreisstraat 55, de in’n Westen na Holm an de K 28 geiht un in’n Oosten över Diekshuus na Hanstää an de Landsstraat 213. Von de K 55 geiht na Noorden de K 67 af, de na Lüll an de K 83 föhrt, un in’n Süden de K 73 na Wesel an de K 27.

De K 55 twüschen Schierhoorn un Diekshuus is 1967 to en faste Straat utboot worrn.

De nächste Autobahn is de Autobahn 1 (Afsnidd Hamborg–Bremen). De Opfohrt 42 Dibbersen liggt so 13 Kilometer in’n Noordoosten von Schierhoorn an de Bundsstraat 75. De Opfohrten 39 Thieshoop (in’n Noordoosten an de L 215) un 40 Garlstörp (in’n Süüdoosten an de L 216) an de Autobahn 7 (Afsnidd Hamborg–Hannover) doot all beid so 14 Kilometer wied weg von Schierhoorn liggen.

De nächste Bahnhoff is so bi veer Kilometer wied weg in’n Westen de Bahnhoff Büsenbeekdaal an de Heidbahn von Bookholt na Hannover.

 Scholen 

De eerste School hett de Oort 1745 kregen. 1912 is en neet Schoolhuus boot worrn. En egen School hett de Oort vondaag nich mehr. De Kinner ut Schierhoorn gaht nu na de Grundschool Hanstää. Dat gifft aver en Kita, de 2015 inricht worrn is. De Kita hett sik ut’n Speelkreis billt, de al 1969 grünnt worrn is.

 Literatur 

 Hermann Schettler: Ortschronik von Schierhorn. 1991

 Footnoten 

 Weblenken 

 Websteed över dat Dörp (hoochdüütsch)

Kategorie:Oort
Kategorie:Landkreis Horborg